CELEX: 32012R1126
Language: sk
Date: 2012-11-26 00:00:00
Title: Vykonávacie nariadenie Komisie (EÚ) č. 1126/2012 z  26. novembra 2012 o zatriedení určitého tovaru do kombinovanej nomenklatúry

1.12.2012   
            
            
               SK
            
            
               Úradný vestník Európskej únie
            
            
               L 331/11
            
         VYKONÁVACIE NARIADENIE KOMISIE (EÚ) č. 1126/2012
   z 26. novembra 2012
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je ustanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení, ktorú vydali colné orgány členských štátov v súvislosti so zatriedením tovaru podľa kombinovanej nomenklatúry, ale ktorá nie je v súlade s týmto nariadením, mohol na túto informáciu aj naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa aj naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 26. novembra 2012
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Prenosný multifunkčný prístroj napájaný batériou s rozmermi približne 9 × 5 × 1 cm, pozostávajúci z:
                  
                              —
                           
                           
                              farebného displeja z tekutých kryštálov s rozlíšením 320 × 240 pixelov a uhlopriečkou obrazovky s rozmerom približne 5 cm (2,2 palcov),
                           
                        
                              —
                           
                           
                              mikrofónu,
                           
                        
                              —
                           
                           
                              zabudovanej pamäte s kapacitou 4 GB,
                           
                        
                              —
                           
                           
                              tunera FM,
                           
                        
                              —
                           
                           
                              rozhrania USB,
                           
                        
                              —
                           
                           
                              prípojkou na slúchadlá,
                           
                        
                              —
                           
                           
                              ovládacích tlačidiel.
                           
                        Prístroj je schopný vykonávať tieto funkcie:
                  
                              —
                           
                           
                              príjem rozhlasového vysielania,
                           
                        
                              —
                           
                           
                              záznam a reprodukcia zvuku,
                           
                        
                              —
                           
                           
                              záznam a reprodukcia obrazu,
                           
                        
                              —
                           
                           
                              záznam hlasu,
                           
                        
                              —
                           
                           
                              zobrazenie statických snímok a videozáznamov.
                           
                        Prístroj podporuje tieto formáty: MP3, WMA, WAV, WMV a JPEG.
                  Prístroj je možné pripojiť k stroju na automatické spracovanie údajov s cieľom sťahovať alebo nahrávať súbory.
               
               
                  8527 13 99
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 3 k XVI. triede a znením číselných znakov KN 8527, 8527 13 a 8527 13 99.
                  Prístroj je určený na vykonávanie viacerých funkcií XVI. triedy, konkrétne príjem rozhlasového vysielania so záznamom alebo reprodukciou zvuku, záznamom alebo reprodukciou obrazu a zobrazením statických snímok a videozáznamov. V zmysle poznámky 3 k uvedenej triede sa má zatriediť ako prístroj, ktorý vykonáva hlavnú funkciu.
                  Vzhľadom na objektívne charakteristické vlastnosti prístroja, ako napr. jeho dostupná pamäť a malá obrazovka s nízkym rozlíšením, sú funkcie zobrazenia, záznamu a reprodukcie obrazu vedľajšie (sekundárne).
                  Hlavnou funkciou prístroja je teda funkcia rozhlasového vysielania kombinovaná s prístrojom na záznam alebo reprodukciu zvuku.
                  Prístroj sa preto má zatriediť pod číselný znak KN 8527 13 99 ako ostatné prístroje na rozhlasové vysielanie kombinované s prístrojom na záznam alebo reprodukciu zvuku.